**Επιστολή WWF προς Τρόικα – 12 Ιουνίου 2014**

[ΜΕΤΑΦΡΑΣΗ ΑΠΟ ΤΟ ΑΓΓΛΙΚΟ ΠΡΩΤΟΤΥΠΟ]

Προς:

1. Χοσέ Μανουέλ Μπαρόσο,

Πρόεδρο, Ευρωπαϊκή Επιτροπή

1. Κριστίν Λαγκάρντ,

Γενική Διευθύντρια, Διεθνές Νομισματικό Ταμείο

1. Μάριο Ντράγκι,

Πρόεδρο, Ευρωπαϊκή Κεντρική Τράπεζα

H περιβαλλοντική οργάνωση WWF απευθύνει νέα επιστολή προς εσάς (η πρώτη σας εστάλη τον Ιανουάριο του 2012) θέτοντας επιτακτικά την κρίσιμη περιβαλλοντική διάσταση των δεσμεύσεων που έχετε συμφωνήσει με την Ελληνική Κυβέρνηση, στο πλαίσιο των προγραμμάτων οικονομικής προσαρμογής.

Από το 2010, οπότε τέθηκε σε εφαρμογή το πρώτο Πρόγραμμα Οικονομικής Προσαρμογής (εφ εξής «Πρόγραμμα»), γινόμαστε μάρτυρες μιας σημαντικής απώλειας πολιτικών και νομοθεσίας για την προστασία του περιβάλλοντος και υποβάθμισης της ποιότητας ζωής συνολικά. Η σαρωτική κατάργηση της νομοθεσίας για το περιβάλλον, η εντεινόμενη ανασφάλεια δικαίου, η αδιαφάνεια σε σχέση με το περιβαλλοντικό και κοινωνικό κόστος των μέτρων λιτότητας, η συνεχής αποδυνάμωση των ήδη αδύναμων μηχανισμών και υπηρεσιών περιβαλλοντικής διαχείρισης και ελέγχου, και η απουσία συνεκτικού πλαισίου για μια ζωντανή οικονομία, είναι το ανυπολόγιστο κόστος των μέτρων που έχουν επιβληθεί έως σήμερα.

Με νομιμοποιητικό πρόσχημα την κρίση, αναμφίβολα γνωρίζετε πως διαφορετικά υπουργεία έχουν επιδοθεί σε έναν καταιγισμό από νομοθετικές πρωτοβουλίες που έχουν ως αποτέλεσμα:

* τη συνεχή υποβάθμιση του καθεστώτος περιβαλλοντικής αδειοδότησης·
* την υποβάθμιση του καθεστώτος διατήρησης προστατευόμενων φυσικών βιοτόπων (όπως τα εθνικά πάρκα και οι περιοχές Natura 2000)·
* τον αποχαρακτηρισμό οικολογικά πολύτιμων δασικών και παράκτιων εκτάσεων·
* τη δίχως τέλος και χωρίς καμία περιβαλλοντική μέριμνα νομιμοποίηση παράνομων κατασκευών, ακόμα και μέσα σε προστατευόμενες περιοχές·
* τη συνεχή άρνηση του κράτους να εισπράξει τα ανυπολόγιστου ύψους εκατομμύρια ευρώ από πρόστιμα για την ανέγερση αυθαιρέτων στην παράκτια ζώνη και σε δασική γη·
* την ιδιωτικοποίηση οικολογικά σημαντικών και νομικά προστατευόμενων περιοχών μέσω του ΤΑΙΠΕΔ, πολλές από τις οποίες είναι χαρακτηρισμένες ως Natura 2000, με κατεύθυνση την ανάπτυξη παραθεριστικών κατοικιών και τουριστικών εγκαταστάσεων·
* την εκ βάθρων αναθεώρηση του πλαισίου χωροταξικού σχεδιασμού, ώστε να επιτραπεί η ταχεία έγκριση μεγάλων επενδύσεων, κυρίως στον τομέα του τουρισμού, σε αντίθεση με τους ειδικούς ή τοπικούς κανόνες χρήσεων γης και προστασίας της φύσης.

Η πρόσφατη ανακοίνωση από το Υπουργείο Οικονομικών σχεδίου νόμου για τον αιγιαλό και την παραλία πυροδότησε μια ήδη εκρηκτική κατάσταση ανησυχίας και οργής για τη συνεχή απώλεια περιβαλλοντικών κεκτημένων. Το συγκεκριμένο νομοσχέδιο, το οποίο αποτελεί δέσμευση της Ελλάδας στο πλαίσιο του Προγράμματος, επιτρέπει τη σαρωτική υποβάθμιση της παράκτιας ζώνης, προκρίνοντας ένα μοντέλο τουριστικής ανάπτυξης που βασίζεται στην κατασκευή μεγάλων τουριστικών συγκροτημάτων και τουριστικών χωριών. Στην περίπτωση της Ισπανίας, αυτό το μοντέλο έχει αποδειχθεί περιβαλλοντικά καταστροφικό και οικονομικά μη βιώσιμο.

Θεωρούμε πλέον δεδομένη την κοινή ευθύνη των μερών της Τρόικα και βεβαίως της Ελληνικής Κυβέρνησης για την περιβαλλοντικά δραματική διάσταση των πολιτικών και μέτρων που έχουν συμφωνηθεί στο πλαίσιο του Προγράμματος. Την Ελληνική Κυβέρνηση ως προτείνουσα και επισπεύδουσα, υπό την απειλή μιας περαιτέρω βύθισης στην οικονομική κρίση, μέτρα που απορρυθμίζουν και υποσκάπτουν κάθε προοπτική για την ανάπτυξη μιας πραγματικά ζωντανής και βιώσιμης ελληνικής οικονομίας. Τα μέρη της Τρόικα ως συνυπεύθυνα για την προώθηση και διαμόρφωση αναπτυξιακού προτύπου βασισμένου σε στενά οικονομικούς στόχους που αναπόφευκτα θα οδηγήσουν σε ένα βαθύ οικολογικό έλλειμμα.

Το WWF σας καλεί να αναθεωρήσετε το μη βιώσιμο αναπτυξιακό μοντέλο της Ελλάδας, το οποίο υποστηρίζετε με επιμονή. Πιστεύουμε πως είναι σημαντικό για τη βραχυ-μεσοπρόθεσμη και μακροπρόθεσμη ευημερία και σταθερότητα της χώρας να αναλάβετε μια ζωτικής σημασίας και επείγουσα αναθεώρηση των πολιτικών και όρων του Προγράμματος. Είναι απαραίτητο να αντιληφθείτε την ανάγκη ενσωμάτωσης δεικτών και διασφαλίσεων οικολογικής και κοινωνικής βιωσιμότητας για:

1. Σεβασμό στο περιβαλλοντικό κεκτημένο και ενίσχυση των μέτρων προστασίας του φυσικού κεφαλαίου της Ελλάδας, μέσα από σαφή και κατανοητή νομοθέτηση.
2. Υποβολή κάθε επικαιροποίησης του Προγράμματος στη διαδικασία στρατηγικής περιβαλλοντικής εκτίμησης, σε εφαρμογή της οδηγίας 2001/42/ΕΚ (συμπεριλαμβανόμενης και της διαδικασίας διαβούλευσης), χρησιμοποιώντας οικολογικούς δείκτες υπολογισμού της επίπτωσης σε φυσικά οικοσυστήματα και υπηρεσίες.
3. Διαμόρφωση πλαισίου ανάπτυξης μιας ζωντανής και μακρόπνοα βιώσιμης οικονομίας.

Οι πολιτικές που περιλαμβάνονται στο Πρόγραμμα και εφαρμόζονται από την Ελληνική Κυβέρνηση συχνά παρουσιάζονται σαν μονόδρομος. Δεν είναι όμως. Όπως έχουμε καταδείξει με την έκθεσή μας «[Ζωντανή ελληνική οικονομία για το περιβάλλον και τον άνθρωπο](http://www.wwf.gr/el/sustainable-economy)»[[1]](#footnote-1), η Ελλάδα διαθέτει εντυπωσιακό δυναμικό για οικολογικά, κοινωνικά και οικονομικά βιώσιμη ανάπτυξη.

Είναι ανάγκη το Πρόγραμμα Οικονομικής Προσαρμογής να εναρμονιστεί με τη σύγχρονη σκέψη και πράξη για βιώσιμη ανάπτυξη, όπως αυτή εφαρμόζεται τόσο σε ανεπτυγμένες όσο και αναπτυσσόμενες οικονομίες. Ως χώρα, πρέπει να μπορεί η Ελλάδα να ανταποκρίνεται στις διεθνείς, περιφερειακές και εθνικές περιβαλλοντικές προκλήσεις, όπως αυτές αντανακλώνται στην παγκόσμια ατζέντα για την αειφορία. Η Ελλάδα δεν μπορεί να παραμείνει παθητικός θεατής των εξελίξεων αυτών, θυσιάζοντας μάλιστα το θεσμικό πλαίσιο και τους κανόνες προστασίας του φυσικού της κεφαλαίου, στο όνομα ενός περιβαλλοντικά παραλυτικού προγράμματος οικονομικής προσαρμογής.

Δεδομένης της τεράστιας προσοχής και ανησυχίας του κοινού για τα θέματα που εγείρονται με την επιστολή αυτή, και πιστεύοντας πως απαιτείται επειγόντως μια απάντηση από τους δημόσιους φορείς που έχουν την ευθύνη διαμόρφωσης και εφαρμογής του πακέτου διάσωσης από την Ευρωζώνη και το ΔΝΤ, το WWF πρόκειται να δώσει δημοσιότητα στην επιστολή αυτή. Αναμένουμε την απάντησή σας στα θέματα που τίθενται σε αυτήν.

Με τιμή,

|  |  |
| --- | --- |
| Τόνι ΛονγκΔιευθυντήςWWF - Γραφείο Ευρωπαϊκής Πολιτικής | Δημήτρης ΚαραβέλλαςΔιευθυντήςWWF Ελλάς  |

Κοινοποιήσεις:

* Αντώνης Σαμαράς, Πρωθυπουργός
* Γκίκας Χαρδούβελης, Υπουργός Οικονομικών
* Γιάννης Μανιάτης, Υπουργός Περιβάλλοντος, Ενέργειας και Κλιματικής Αλλαγής
* Όλγα Κεφαλογιάννη, Υπουργός Τουρισμού
1. <http://www.wwf.gr/el/sustainable-economy> (Οκτώβριος 2013). [↑](#footnote-ref-1)